Broj: 711-I-716-P-172-20/21-15-11

Zagreb, 26. ožujka 2021.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavak 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **povodom neanonimne prijave podnesene protiv dužnosnika Milana Plećaša, ravnatelja Centra za restrukturiranje i prodaju,** na 120. sjednici, održanoj dana 26. ožujka 2021.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Milana Plećaša, ravnatelja Centra za restrukturiranje i prodaju, zbog moguće povrede članka 7. točke d) ZSSI-a, koja proizlazi iz istovremenog primanja plaće za obnašanje navedene dužnosti i primanja: regresa u iznosu od 1.250,00 kn u 2018. i 2019.g. te u iznosu od 1.500,00 kn u 2020.g., dara za djecu povodom sv. Nikole u iznosu od 1.200,00 kn u 2018. i 2019.g., božićnice u iznosu od 1.250,00 kn u 2018. i 2019.g. te uskrsnice u iznosu od 400,00 kn u 2019.g., što predstavlja primanje dodatnih naknada za poslove obnašanja javnih dužnosti.**
2. **Postupak za odlučivanje o sukobu interesa protiv dužnosnika Milana Plećaša, ravnatelja Centra za restrukturiranje i prodaju, povodom navoda iz prijave zaprimljene dana 23. srpnja 2020.g., u odnosu na podizanje kredita u Croatia banci d.d., s odobrenom kamatnom stopom od 2,90%, neće se pokrenuti, s obzirom da iz prikupljenih podataka i dokumentacije ne proizlazi da je postupanjem ili propustom dužnosnika u navedenom slučaju došlo do moguće povrede odredbi ZSSI-a.**
3. **Poziva se dužnosnik Milan Plećaš da u roku od 15 dana od dana primitka ove odluke dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Protiv dužnosnika Milana Plećaša, ravnatelja Centra za restrukturiranje i prodaju (dalje: CERP), podnesena je dana 23. srpnja 2020.g. neanonimna prijava mogućeg sukoba interesa, koja je u knjizi ulazne pošte Povjerenstva zaprimljena pod brojem: 711-U-2533-P-172/20-01-2. Povodom navedene prijave otvoren je predmet broj P-172/20.

Povjerenstvo je dana 12. kolovoza 2020.g., 26. kolovoza 2020.g., 23. rujna 2020.g., 21. listopada 2020.g. i 18. prosinca 2020.g. zaprimilo dopune prijava koje se u bitnom odnose na okolnosti iz prijave.

U prijavi se u bitnom navodi kako se ista podnosi zbog dobivenih informacija da su Milanu Plećašu kao ravnatelju CERP-a od strane CERP-a u 2018. i 2019. godini isplaćeni dar u naravi (uskrsnica), regres za godišnji odmor, dar za Sv. Nikolu (za dvoje mlt. djece) i božićnica, te troškovi prijevoza iako isti sukladno svom Ugovoru o radu ima na raspolaganju službeni automobil i službenog vozača.

Prijava se također podnosi i zbog činjenice (koja je vidljiva uvidom u njegovu javno objavljenu imovinsku karticu) da je Milan Plećaš tijekom 2018, u Croatia banci d.d. čiji je jedini dioničar (vlasnik) Državna agencija za osiguranje štetnih uloga i sanaciju banaka, u svojstvu fizičke osobe, osobno podignuo stambeni kredit u kunama (na iznos od 520.000,00kn s rokom otplate 120 mjeseci i kamatnom stopom 2,90), a ovo naročito uzimajući u obzir okolnost da CERP upravlja u svojstvu zakonskog zastupnika dionicama i udjelima u trgovačkim društvima čiji je imatelj Hrvatski zavod za mirovinsko osiguranje i Državna agencija za osiguranje štednih uloga i sanaciju banaka te da CERP sukladno svojim zakonskim ovlastima priprema restrukturiranje/prodaju navedene banke. U prijavi se također navodi kako je uvidom u javno objavljene i dostupne arhivske podatke Croatia banke vidljivo da je ista u periodu od 01.07.2018. - 01.05.2019. odobravala kamatne stope za stambene kredite u kunama u rasponu od 4,90 (4,40 za klijente banke) do 5,40, a da je Milanu Plećašu temeljem uvida u njegovu imovinsku karticu vidljivo da mu je kod iste banke na ovu vrstu stambenog kredita odobrena kamatna stopa od 2,90.

Povjerenstvo je na 127. sjednici, održanoj dana 3. veljače 2016.g., dalo Mišljenje da su ravnatelj i zamjenik ravnatelja CERP-a dužnosnici u smislu ZSSI-a, na temelju članka 3. stavka 1. podstavka 29. navedenog Zakona. Člankom 3. stavkom 1. podstavkom 29. tada važećeg Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15.) bilo je propisano je da su ravnatelji i zamjenici ravnatelja Agencije za upravljanje državnom imovinom dužnosnici u smislu odredbi ZSSI-a. U vrijeme donošenja ZSSI-a na snazi je bio Zakon o upravljanju državnom imovinom („Narodne novine“ broj 145/10., 70/12.) kojim je osnovana Agencija za upravljanje državnom imovinom, koja je započela s radom na dan 1. travnja 2011.g. Zakonom o upravljanju i raspolaganju imovinom u vlasništvu Republike Hrvatske propisano je osnivanje i ustrojstvo CERP-a te prestanak rada AUDIO-a. Člankom 80. navedenog Zakona, koji je stupio na snagu 30. srpnja 2013.g., propisano je da AUDIO prestaje s radom 30. rujna 2013.g., dok se istim Zakonom osniva CERP. Člankom 25. izričito se propisuje da je CERP pravni sljednik u odnosu na sva prava i obveze AUDIO, sklopljene ugovore i pokrenute sudske i druge postupke u kojima je AUDIO jedna od stranaka. Člankom 34. Zakona o upravljanju i raspolaganju imovinom u vlasništvu Republike Hrvatske propisano je da CERP-om upravlja ravnatelj koji ima jednog zamjenika. Ravnatelja i zamjenika ravnatelja CERP-a imenuje i razrješava Vlada Republike Hrvatske, na prijedlog Upravnog vijeća. Ravnatelj i zamjenik ravnatelja imenuju se za razdoblje od četiri godine i mogu biti ponovno imenovani. Sukladno Zakonu o upravljanju državnom imovinom („Narodne novine“ broj 52/18.) koji je stupio na snagu umjesto navedenog Zakona, ravnatelj CERP-a zastupa i predstavlja Centar te rukovodi njegovim radom, dok se odredbe o imenovanju nisu mijenjale.

Uvidom u Registar dužnosnika utvrđeno je da Milan Plećaš obnaša dužnost ravnatelja Centra za restrukturiranje i prodaju od 25. siječnja 2018.g. Stoga je, slijedom gore navedenog, te članka 3. stavka 2. ZSSI-a, po kojem se odredbe ZSSI-a primjenjuju i na obnašatelje dužnosti koje kao dužnosnike imenuje Vlada Republike Hrvatske, dužnosnik Milan Plećaš, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu odluku.

Uvidom u podnesena izvješća o imovinskom stanju dužnosnika utvrđeno je da je Milan plećaš 7 veljače 2018.g. podnio Izvješće povodom stupanja na dužnost. U navedenom Izvješću dužnosnik je naveo kako podaci o obvezama ne postoje. U Izvješću od 3. siječnja 2019.g. dužnosnik je Povjerenstvu prijavio kredit u Croatia banci d.d., s godinom zaduženja 2018, rokom vraćanja 120 mjeseci i ugovorenom kamatnom stopom 2,9%. Dužnosnik je u podnesenim izvješćima naveo kako dužnost ravnatelja Centra za restrukturiranje i prodaju obnaša profesionalo, za što prima plaću.

Uvidom u podatke sudskog registra Trgovačkog suda u Zagrebu utvrđeno je da je pod MBS: 080007370 upisano trgovačko društvo CROATIA BANKA d.d., OIB: 32247795989 te da je kao jedini osnivač navedenog društva upisana DRŽAVNA AGENCIJA ZA OSIGURANJE ŠTEDNIH ULOGA I SANACIJU BANAKA.

Povodom navoda iz prijave, Povjerenstvo je od CERP-a zatražilo očitovanje jesu li ravnatelju Centra Milanu Plećašu, od stupanja na dužnost, isplaćivane božićnica, regres, dar za djecu, jubilarna nagrada i/ili druge prigodne nagrade, isplaćuje li Centar dužnosniku naknadu za prijevoz za dolazak na posao i s posla i/ili naknadu za korištenje privatnog automobila za službene svrhe, odnosno koristi li dužnosnik službeni automobil Centra. Također je posebno zatraženo očotovanje koje su ovlasti Centra u odnosu na trgovačko društvo CROATIA BANKA d.d., čiji jedini dioničar je Državna agencija za osiguranje štednih uloga i sanaciju banaka i je li, u mandatu ravnatelja Milana Plećaša (od 25. siječnja 2018.g.), Centar donosio odluke, provodio postupke iz svoje nadležnosti ili na drugi način postupao u odnosu na navedeni subjekt i koja je pritom bila uloga dužnosnika Milana Plećaša, kao ravnatelja Centra.

Povjerenstvo je također od društva Croatia banka d.d. zatražilo očitovanje je li Centar za restrukturiranje i prodaju u okviru svoje nadležnosti donosio kakve odluke ili provodio postupke u odnosu na Croatia banku d.d., u razdoblju mandata dužnosnika Milana Plećaša. Također je zatraženo očitovanje je li Croatia Banka d.d. u 2018.g. sklopila sa dužnosnikom Milanom Plećašem i/ili njegovom suprugom ugovor o kreditu i pod kojim uvjetima.

CERP je dana 15. rujna 2020.g. dostavio očitovanje, KLASA: 121-01/20-01/7 URBROJ: 360-05/01-2020-2 od 15. rujna 2020.g., u kojem se navodi kako je člankom 18. stavkom 1. Statuta Centra za restrukturiranje i prodaju utvrđeno da se na pravni status ravnatelja i zamjenika ravnatelja u pogledu radnog odnosa u Centru primjenjuju općih propisi o radu, dok je stavkom 2. navedenog članka, propisano da se na ostvarivanje prava i obveza iz radnog odnosa ravnatelja i zamjenika ravnatelja Centra primjenjuju Odluka Vlade Republike Hrvatske o imenovanju, Ugovor o radu, opći akti Centra i opći propisi radnog prava.

Člankom 3. Ugovora o radu ravnatelja Centra za restrukturiranje i prodaju, Klasa: 112- 03/18-01/2, Urbroj: 360-01/10-2018-1 od 8. veljače 2018. godine, utvrđeno je da je ravnatelj u radnom odnosu u Centru sukladno Rješenju Vlade Republike Hrvatske, Klasa: UP/l-080-02/18- 01/12, Urbroj: 50301-15/28-18-02 od 24. siječnja 2018. godine, te da mu radni odnos u Centru traje 4 (slovima: četiri) godine, počevši od 25.01.2018. do 24.01.2022. godine.

U očitovasnju se navodi kako su od početka mandata, ravnatelju Centra Milanu Plećašu, isplaćeni: božićnica, regres i dar za djecu, u iznosima kako se specificira dopisom po godinama i to: regres u iznosu od 1.250,00 kn u 2018. i 2019.g. te u iznosu od 1.500,00 kn u 2020.g., dar za djecu povodom sv. Nikole u iznosu od 1.200,00 kn u 2018. i 2019.g., božićnica u iznosu od 1.250,00 kn u 2018. i 2019.g. te uskrsnice u iznosu od 400,00 kn u 2019.g. Jubilarna nagrada i druge prigodne nagrade nisu isplaćivane ravnatelju Centra od početka mandata.

Nadalje, u očitovanju se navodi kako je člankom 44. stavak 1. Pravilnika o radu, propisano jda radnik ima pravo na naknadu troškova prijevoza na posao i s posla u visini mjesečne karte javnog prijevoza u Zagrebu, odnosno mjesečne karte javnog prijevoza drugog mjesta u kojem radnik sukladno Ugovoru o radu obavlja posao dok je stavkom 2. citiranog članka propisano da se naknada troškova prijevoza isplaćuje unaprijed, u pravilu s plaćom za protekli mjesec, a najkasnije posljednjeg radnog dana u mjesecu za slijedeći mjesec. Slijedom navedene odredbe podzakonskog akta i uvodno navedenih odredbi, ravnatelju Centra, Milanu Plećašu, od početka mandata isplaćuje se naknada za prijevoz za dolazak na posao i odlazak s posla u iznosu od 360,00 kn mjesečno, a navedena isplata vrši se zajedno s isplatom plaće. Ravnatelju Centra od početka mandata nije isplaćivana naknada za korištenje privatnog automobila za službene svrhe jer imenovani sukladno odredbi članka 11. uvodno navedenog Ugovora o radu ima pravo na korištenje službenog automobila sa službenim vozačem u službene svrhe te na naknadu troškova goriva i troškova elektronskog uređaja za naplatu cestarina.

U pogledu traženja za dostavu očitovanja glede ovlasti Centra u odnosu na trgovačko društvo CROATIA BANKA d.d., čiji je jedini dioničar Državna agencija za osiguranje štednih uloga i sanaciju banaka, te podatke da li je u mandatu ravnatelja, Milana Plećaša, Centar donosio odluke, provodio postupke iz svoje nadležnosti ili na drugi način postupao u odnosu na navedeni subjekt te koja je pritom bila uloga ravnatelja Centra, Milana Plećaša, u očitovanju se navodi kako Centar za restrukturiranje i prodaju nema ovlasti u pogledu upravljanja dionicama CROATIA BANKE d.d. sukladno odredbama članka 22. stavak 1. Zakona o upravljanju državnom imovinom (NN 52/18). Naime, iako je jedini imatelj dionica navedene Banke Državna agencija za osiguranje štednih uloga i sanaciju banaka (u daljnjem tekstu: DAB), dionice Banke ne predstavljaju imovinu Republike Hrvatske već predstavljaju imovinu Fonda za osiguranje depozita koja je odvojena od ostale imovine DAB-a (stečene iz sredstava državnog proračuna) i kojom temeljem posebnog zakona - Zakona o osiguranju depozita (NN 82/15) upravlja DAB.

Neovisno o navedenome, navodimo da je Upravno vijeće Centra, postupajući u predmetu restrukturiranja društva Borovo d.d., Vukovar, dionice kojega Društva su 99,99% u vlasništvu Republike Hrvatske i kojim dionicama CERP upravlja temeljem članka 22. Zakona o upravljanju državnom imovinom (NN 52/18), donijelo:

- Odluku o zasnivanju posebne vrste založnog prava na dionicama društava Hrvatski telekom d.d. i Podravka d.d., imatelja Republike Hrvatske, radi osiguranja kredita odobrenog društvu Borovo d.d., Vukovar, Klasa: 024-04/18-04/38, Urbroj: 360-00/02-2018-2, od 29. studenog 2018. godine, od strane CROATIA BANKE d.d.

- Odluku o zasnivanju posebne vrste založnog prava na dionicama društava Hrvatski telekom d.d. i Podravka d.d., imatelja Republike Hrvatske, radi osiguranja kredita odobrenog društvu Borovo d.d., Vukovar, Klasa: 024-04/19-04/92, Urbroj: 360-00/01-2019-2, od 24. prosinca 2019. godine od strane CROATIA BANKE d.d.

Točkom II. Odluka Upravnog vijeća o zasnivanju posebne vrste založnog prava utvrđeno ie da se ravnatelj Centra ovlašćuje potpisati Ugovor o dugoročnom nenamjenskom kunskom kreditu s valutnom klauzulom u EUR osiguranim financijskim instrumentima na skrbništvu kod Banke (S-kredit), kao davatelj instrumenata financijskog osiguranja, Ugovor o skrbništvu nad financijskim instrumentima, Ugovor o pružanju usluga zaprimanja i prijenosa i/ili izvršavanja naloga za kupnju ili prodaju financijskih instrumenata te Izjavu o margin call-u

Slijedom navedenog razvidno je da se uloga ravnatelja Centra, Milana Plećaša, u odnosu na postupke koji su se vodili između CROATIA BANKE d.d. i društva Borovo d.d. odnosila na obvezu postupanja po točki II. gore navedenih Odluka Upravnog vijeća Centra o zasnivanju posebne vrste založnog prava.

Također, Centar ima otvoren poslovni račun u CROATIA BANCI d.d. Zagreb te u još tri poslovne banke. Svi poslovni računi otvoreni su u 2013. godini kada je temeljem Zakona o upravljanju i raspolaganju imovnom u vlasništvu Republike Hrvatske (NN 94/13, 18/16, 89/17) osnovan Centar za restrukturiranje i prodaju.

U prilogu očitovanja dostavljeni su: Statut Centra (pročišćeni tekst), KLASA: 024-04/19-03/3, URBROJ: 360-00/01-2019-5 od 28. svibnja 2019. godine, Pravilnik o radu Centra, Klasa: 024-04/19-01/1, Urbroj: 360-01/01-2019-4 od 28. ožujka 2019. i KLASA: 024-04/19-01/1, URBROJ: 360-01/01-2019-4 od 24. listopada 2019., Ugovor o radu Ravnatelja Centra za restrukturiranje i prodaju, KLASA: 112-03/18-01/2, Urbroj: 360-01/10- 2018-1, Odluka Upravnog vijeća Centra o zasnivanju posebne vrste založnog prava na dionicama društva Hrvatski telekom d.d. i Podravka d.d., imatelja Republike Hrvatske, radi osiguranja kredita odobrenog društvu BOROVO d.d., Vukovar, Klasa: 024-04/18-04/38, Urbroj: 360-00/02-2018-2, od 29. studenoga 2018. godine, Odluka Upravnog vijeća Centra o zasnivanju posebne vrste založnog prava na dionicama društva Hrvatski telekom d.d. i Podravka d.d., imatelja Republike Hrvatske, radi osiguranja kredita odobrenog društvu BOROVO d.d., Vukovar, Klasa: 024-04/19-04/92, Urbroj: 360-00/01-2019-2, od 24. prosinca 2019.g.

Croatia banka d.d. je dana 21. rujna 2020.g. dostavila očitovanje u kojem se navodi da budući da iz dopisa Povjerenstva nije vidljiva pravna osnova traženja podataka, upućuje se Povjerenstvo na odredbe članka 156-.158- Zakona o kreditnim institucijama prema kojima je banka obvezna čuvati bankovnu tajnu.

Člankom 7. točkom d) ZSSI-a propisano je da je dužnosnicima zabranjeno primiti dodatnu naknadu za poslove obnašanja javnih dužnosti.

S obzirom da iz prikupljenih podataka i dokumentacije proizlazi da je dužnosnik Milan Plećaš istovremeno uz primanje plaće za obnašanje dužnosti ravnatelja Centra za restrukturiranje i prodaju primao i regres u iznosu od 1.250,00 kn u 2018. i 2019.g. te u iznosu od 1.500,00 kn u 2020.g., dar za djecu povodom sv. Nikole u iznosu od 1.200,00 kn u 2018. i 2019.g., božićnicu u iznosu od 1.250,00 kn u 2018. i 2019.g. te uskrsnicu u iznosu od 400,00 kn u 2019.g., Povjerenstvo je donijelo odluku kao u točki I izreke, obzirom da iso upućuje na moguću povredu članka 7. točke d) ZSSI-a.

U odnosu na okolnosti podizanja kredita s kamatnom stopom od 2,9% Povjerenstvo ističe kako iz prikupljenih podataka i dokumentacije proizlazi da Centar za restrukturiranje i prodaju nema ovlasti u pogledu upravljanja dionicama CROATIA BANKE d.d. sukladno odredbama članka 22. stavak 1. Zakona o upravljanju državnom imovinom (NN 52/18) te da, iako je jedini imatelj dionica Banke Državna agencija za osiguranje štednih uloga i sanaciju banaka, dionice Banke ne predstavljaju imovinu Republike Hrvatske već predstavljaju imovinu Fonda za osiguranje depozita koja je odvojena od ostale imovine DAB-a i kojom temeljem posebnog zakona - Zakona o osiguranju depozita (NN 82/15) upravlja DAB. Isto tako, o poslovnim odnosima između CERP-a i DAB-a, u vezi restrukturiranja društva Borovo d.d., odlučivalo je Upravno vijeće CERP-a, a ne prijavljeni dužnosnik. Dužnosnik je, s druge strane, ostvareni kredit uredno prijavio Povjerenstvu podnošenjem Izvješća o imovisnkom stanju dužnosnika, što je bila njegova obveza sukladno člancima 8. i 9. ZSSI-a.

Člankom 1. stavkom 2. ZSSI-a propisano je da je svrha navedenog Zakona sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 2. stavkom 2. ZSSI-a propisano je da sukob interesa postoji kada su privatni interesi dužnosnika u suprotnosti s javnim interesom, a posebice kada privatni interes dužnosnika utječe, može se smatrati da utječe ili može utjecati na njegovu nepristranost u obavljanju javne dužnosti.

Člankom 5. stavkom 1. ZSSI-a propisano je da dužnosnici u obnašanju javnih dužnosti moraju postupati časno, pošteno, savjesno, odgovorno i nepristrano čuvajući vlastitu vjerodostojnost i dostojanstvo povjerene im dužnosti te povjerenje građana. Stavkom 3. istog članka propisano je da dužnosnici ne smiju koristiti javnu dužnost za osobni probitak ili probitak osobe koja je s njima povezana, dok je stavkom 2. propisano da su dužnosnici osobno odgovorni za svoje djelovanje u obnašanju javnih dužnosti na koje su imenovani, odnosno izabrani prema tijelu ili građanima koji su ih imenovali ili izabrali.

Člankom 7. ZSSI-a propisana su zabranjena djelovanja dužnosnika, između ostalog, točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti, a točkom i) dužnosnicima je zabranjeno na koji drugi način koristiti položaj dužnosnika utjecanjem na odluku zakonodavne, izvršne ili sudbene vlasti kako bi postigli osobni probitak ili probitak povezane osobe.

Imajući u vidu cilj i svrhu ZSSI-a, propisanu člankom 1. ZSSI-a, Povjerenstvo bi za utvrđivanje da je u postupanju dužnosnika došlo do povrede članka 7. ZSSI-a trebalo utvrditi okolnosti iz koje proizlazi da je dužnosnik diskrecionom ocjenom unutar svojih nadležnosti, koristio svoju javnu dužnost za osobni probitak ili probitak osobe za koju se može smatrati da je s dužnosnikom interesno povezana.

Kamatne stope kreditnih institucija, u okviru zakonskih regulativa, prepuštene su tržištu i ocjeni i odluci same kreditne institucije u konkretnom ugovornom odnosu s klijentom. Iz samih navoda predmetne prijave te podataka koje Povjerenstvo može utvrditi ne može se zaključiti kako se ugovorenom kamatnom stopom na bilo koji način utjecalo da dužnosnik u obnašanju dužnosti ravnatelja CERP-a zloupotrijebi neka svoja prava koja iz te dužnosti proizlaze. S druge strane, ispitivanje zakonitosti samog odobravanja predmetnog kredita i dopuštenost visine ugovorene kamatene stope nisu u nadležnosti Povjerenstva. Povjerenstvo pritom ističe i kako je Odlukom Ustavnog suda Republike Hrvatske od 7. studenoga 2012.g. ukinut dio odredbe članka 39. stavka 5. ZSSI-a kojim je bilo propisano da su bankarske i druge financijske institucije obvezne Povjerenstvu dostaviti tražene obavijesti i dokaze te je stoga Povjerenstvo ograničeno u utvrđivanju činjenica pribavljanjem podataka od bankarskih institucija o iznosima i uvjetima odobrenih kredita. Slijedom navedenog, u odnosu na podizanje kredita u Croatia banci d.d., s odobrenom kamatnom stopom od 2,90%, nisu utvrđene okolnosti iz kojih bi proizlazilo da je postupanjem ili propustom dužnosnika u navedenom slučaju došlo do moguće povrede odredbi ZSSI-a te je odlučeno kao u točki II. izreke.

Poziva se dužnosnik Milan Plećaš, da sukladno članku 39. stavku 3. ZSSI-a, u roku od 15 dana od dana primitka ove odluke, dostave Povjerenstvu pisano očitovanje u odnosu na razloge pokretanja ovog postupka kao i na ostale navode iz obrazloženja ove odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl.iur.

Dostaviti:

1. Dužnosnik Milan plećaš, elektroničkom dostavom
2. podnositelju prijave putem dostavljene e-mail adrese
3. Objava na internetskoj stranici Povjerenstva
4. Pismohrana